

# Te Ripōti no te au mea tei Kite‘ia (Tiurai i te mata‘iti 2023 – ra 29 o Pēperuare i te mata‘iti 2024)

# Te ‘Akako‘uko‘u‘anga o te au Manako Mama‘ata

Kua ‘akatupu‘ia te Survivor Experiences Service, i roto i te marama o Tiurai i te mata‘iti 2023. Mei te reira mai tuātau, kua rauka mai te au kite pu‘apinga, te ka tauturu pa‘a i te ‘akatupu‘anga i teta‘i rāvenga tinamou, i te ‘ākara‘anga meitaki i te turanga. I te mea e, kua roa ana te tuātau i te ‘akatupu‘anga i te Service, kua ‘akaāri mai te au mea tei kitea‘ia mai, i te pu‘apinga o te ‘ārikiriki‘anga i teta‘i ‘ua atu, te māmā i te tomo‘anga ki roto, e te turu‘anga tei ‘akatanotano‘ia i te tauturu i te aronga, tei tākinokino‘ia i roto i te tuātau ‘ākono‘ia‘anga.

**Te au mea tei Kite‘ia**

Ko te anoano i te ‘akama‘ata‘anga atu, i te ‘akamārama‘anga, i te ‘āite‘anga o te 'Survivor', teta‘i kite‘anga pu‘apinga tei kite‘ia mai. E tau kia ‘akaō‘ia atu te aronga tikāi tei tākinokino‘ia, e te au kōpu tangata, te au ‘oire-tangata, e te aronga tei kite-mata i te tākinokino‘anga. Ka anoano‘ia teia, no te ‘ākara‘anga ‘aka‘ōu i te turanga, i te ‘akatanotano i te katoa‘anga o te mamae tei tupu.

Ko te ‘irinaki-kore o te au tipātimani o te kavamani, e te au manatā no runga i te tomo‘anga atu, tei ‘anga i te au pāruru‘anga no te aronga tei ora mai, e te Service, teta‘i atu tei kite‘ia mai. Ko te rāvenga ‘ākono‘anga tangata i roto i te au ‘uipa‘anga, te ‘o‘ora‘anga kia kite te katoatoa i te au ‘akakitekite‘anga, ma te ‘akatupu‘anga i te au rāvenga māmā, te au taka‘i‘anga tau no te patu‘anga i te turanga ‘irinaki e te mātūtū.

E tau kia tere atu te ‘ākara‘anga meitaki i te tutaki anake ‘ua. E tau kia tāru‘ia atu te au tu manatā no roto mai i ta tei ora, i ‘akakitekite mai. E pu‘apinga te ‘akatopa‘anga mai i te tuātau o te tutaki‘anga i te au ‘oro‘anga, e te ‘akatopa‘anga i te tuātau ‘aka‘oki‘anga-manako i te tākinokino‘ia‘anga, i roto i te ‘ākara‘anga meitaki i te turanga, kia tau ki te au anoano e mānganui o te aronga tei ora mai.

Ka anoano‘ia kia ‘ākara meitaki ‘ia te au rāvenga no te pakipakitai, e te aronga e manatā kopapa to ratou, i te ‘akapāpu, kia ‘ārikiriki‘ia rātou, e kia māmā te tomo‘anga. Ka anoano‘ia te au rāvenga tei ‘akatanotano‘ia no teta‘i anake, kia tau ki te anoano no te komakoma‘anga, e te tomo‘anga no te aronga tei ora mai.

**Te au mea tei kite‘ia mai, no te au pupu e anoano ma‘ata to rātou.**

Te tuku nei te Service i te au pupu, e anoano ma‘ata to rātou, na mua – te Māori, te Moana-nui-o-Kiva, te Taringa-turi, e te Pakipakitai, e te LGBTQIA+. Kua ‘akapēnei‘ia, no te mea, kāre teia au pupu, e ‘ākono meitaki ‘ia ana i roto i te au turanga mei teia. Ka manatā rāi pa‘a te ‘ārāvei‘anga atu i teia au pupu, te ka anoano i teta‘i anake au rāvenga. Te ‘akakoro nei te Service, i te ‘akatupu i te ‘irinaki‘anga, na roto i te mārama‘anga i te ‘ākono‘anga, te ‘ākara‘anga i te au anoano no runga i te komakoma‘anga, e te mārama‘anga i te kōpae‘ia‘anga tei tupu takere ana.

Te pupuru nei, e te ‘ēkōkō nei te ‘oire tangata no te Moana-nui-o-Kiva, i te ‘ārāvei atu i te Service, no runga i te au mea tei tupu takere ana, i roto i te au putuputu‘anga a te kavamani. I te ‘ākara‘anga meitaki i teia ‘ēkōkō‘anga, ka tāto‘u te Service ki runga i te patu‘anga i te au ‘ātuitui‘anga ki raro ake i teta‘i turanga ‘irinaki‘ia, ma te ‘anga‘anga i te ‘akatupu i teta‘i ngā‘i ponuiā‘au, e te turuturu.

No te au ‘oire tangata Taringa-turi, e te pakipakitai/manamanatā to te kōpapa, e anoano kē anake, e te rāvenga komakoma‘anga to rātou tātakita‘i, e kare e tau kia ‘aka‘āiteite‘ia. Ka anoano‘ia teta‘i rāvenga, te ka tau ki te au manatā tātakita‘i, e te au pāruru‘anga. Te ‘anga‘anga nei te Service, i te ‘akatupu i te au rāvenga komakoma‘anga tūkētūkē, i te ākaō mai i te Deaf kaitakawaenga i te turu i te au Private Sessions, e te ‘akatano‘anga i ta matou rāvenga ‘akakitekite‘anga, kia tau ki te au ‘oire tangata Taringa-turi, e te pakipakitai, me kore ra, te aronga e manatā kōpapa to rātou.

Te meitaki ra te au ‘ārāvei‘anga a te LGBTQIA+, MVPFAFF+ e te au oire tangata Takatāpui, ki te Service. Inārā, e ākā ‘anga‘anga i te ‘ōpara‘anga i teia ki roto i te au rētita‘anga, e te au ‘ārāvei‘anga muna, i te mea e, kāre teia au ‘oire tangata i ‘irinaki‘ia ana, i te ma‘ata‘anga o te taime. Kua tupu te ‘irinaki‘anga-kore ‘o‘onu rava atu i roto i te au putuputu‘anga kavamani, e te au turanga, na roto i te kōpae‘anga tangata, te ‘akamā, e te ‘akapu‘apinga-kore. Kua mārama te Service i te anoano no te au rāvenga tato‘u‘ia, e te ‘akatanotano‘ia, i te patu‘anga i te ‘irinaki, e te ‘anga‘anga pu‘apinga ki roto i teia au ‘oire tangata.

I roto i te au ‘oire tangata Māori, e mea pu‘apinga, te ‘āriki‘anga i te Māori ki roto i te ‘iki‘anga, i te au rāvenga no te Māori tei ora mai. Na te kite no roto mai i te au mānakonako‘anga tei ‘aka‘oki‘ia mai e te iwi, e te hapū, ka ‘akatupu te Service i te wananga, no runga i te rāvenga pu‘apinga rava atu, i te ‘ākara‘anga meitaki i teia au manatā, e te ‘āriki‘anga i te au ‘oire tangata na roto i te au kaveinga pu‘apinga. Kua tā‘anga‘anga ana te Service i te grass-roots approach, no teia ‘oire tangata, na roto i te tā‘anga‘anga‘anga i te au putuputu‘anga tei arataki‘ia e te ‘oire tangata, te mou piri‘anga ki te au ‘ātui‘anga, e te ‘akapāpu‘anga, kia rave‘ia te au rāvenga tūturu, e te tau ki te ‘ākono‘anga.

**‘Akaoti‘anga**

I roto i te ‘akaoti‘anga, te ‘akaāri mai nei teia au mea tei kitea‘ia mai, i te pu‘apinga no teta‘i Survivor-centered approach, i roto i te ‘akapapa‘anga, i te rāvenga ‘ākara‘anga meitaki i te turanga tinamou. Na roto i te ‘akara‘anga meitaki i te au kōpapa tuatua pu‘apinga, te au ‘iri‘iri‘anga, e te tomo‘anga meitaki ki roto i te au pupu e anoano ma‘ata to rātou, ka rauka i reira i te turanga ‘ōu tei ‘ākara meitaki ‘ia, i te ‘ōronga i te turu‘anga pu‘apinga ki te aronga tei ora mai, e to rātou au ‘oire tangata. E mea pu‘apinga rava atu, te patu‘anga i te kite i roto i te ‘ākono‘anga, te ‘uri‘uri‘anga manako na roto i te au ‘oire tangata, te tomo‘anga parāni‘ia, i te tauturu i te au anoano tūkētūkē o te aronga tei ora mai